**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 61. Statuta Grada Pula - Pola („Službene novine Grada Pule“ br. 7/09, 16/09, 12/11, 01/13, 02/18, 02/20, 4/21 I 5/21).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o kriterijima i postupku sufinanciranja kamate stambenih kredita za nekretnine na području Grada Pule – Pola.

Ovom se Odlukom u cilju demografske obnove, smanjenja iseljavanja te povećanja broja stanovnika na području Grada Pule-Pola , uređuju kriteriji i postupak sufinanciranja kamate stambenih kredita za poticanje rješavanja stambenog pitanja mladih obitelji s područja Grada Pule- Pola.

Sufinanciranjem kamate stambenih kredita potiče se osobe do 40 godina života, koji imaju prijavljeno prebivalište na području Grada Pule (nije uvjetovano brojem godina prebivališta) , da nemaju u vlasništvu nekretninu odnosno da bračni ili izvanbračni drug, te članovi domaćinstva navedeni u zahtjevu nemaju u vlasništvu nekretninu, da kreditnim zaduženjem stječu prvu nekretninu te da nemaju dugovanja prema Proračunu Grada Pule.

Sufinanciranje kamate na stambene kredite može se zatražiti po javnom pozivu koji se objavljuje jednom godišnje, s time da se vodilo računa da podnositelji zahtjeva za sufinanciranje kamate stambenih kredita koji su ostvarili pravo u protekloj godini, mogu se javiti na novi poziv sukladno ovom prijedlogu Odluke.

Odlukom je predviđeno sufinanciranje u visini od 50% kamate za odobrene stambene kredite, a maksimalno do 18.000,00 kuna odnosno u maksimalnom iznosu do 1.500,00 kuna mjesečno po odobrenom zahtjevu, za maksimalno pet godina otplate kredita, a za kredit, odnosno dio kredita koji ne prelazi 120.000,00 eura u kunskoj protuvrijednosti prema srednjem deviznom tečaju Hrvatske narodne banke.

Nacrt prijedloga Odluke o kriterijima i postupku sufinanciranja kamate stambenih kredita za nekretnine na području Grada Pule-Pola sadržajno je podijeljen kako slijedi :

-UVODNE ODREDBE : članci 1. i 2.

- KRITERIJI ZA ODOBRAVANJE ZAHTJEVA ZA SUFINANCIRANJE KAMATA: članci 3., 4., 5., 6., 7.,

- OBJAVA POZIVA : članak 8.

- NAČIN, VRIJEME I MJESTO DOSTAVE PRIJAVE: članak 9.

- POVJERENSTVO : članak 10.

- UGOVOR O SUFINANCIRANJU KAMATA: članci 10. i 11.

- PRIJELAZNE I ZAVRŠNE ODREDBE: članci 13., 14. i 15.

**Savjetovanje s zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 15. travnja 2022. godine te završava zaključno s danom 15. svibnja 2022. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

SufinanciranjeStambenihKamata@pula.hr